শনিবাৰে পুৱাৰে পৰাই দেশৰ মুখ্য ন্যায়াধীশ ৰঞ্জন গগৈৰ বিৰুদ্ধে উচ্চতম ন্যায়ালয়ৰ এগৰাকী প্ৰাক্তন কৰ্মচাৰীয়ে অনা যৌন নিৰ্যাতনৰ এক অভিযোগক লৈ সংবাদ মাধ্যমত ব্যাপক চৰ্চা অব্যাহত আছে।
ইপিনে, এই অভিযোগ সন্দৰ্ভত স্বয়ং মুখ্য ন্যায়াধীশগৰাকীৰ নেতৃত্বৰ তিনিজনীয়া বিচাৰপীঠে গ্ৰহণ কৰা এক শুনানিৰ পাছত ৰঞ্জন গগৈয়ে কয় যে ন্যায়পালিকা এতিয়া গভীৰ সংকটত। অৱশ্যে, উক্ত বিচাৰপীঠখনে গোচৰটোক লৈ কোনো নিৰ্দেশনা জাৰি কৰা নাই।
আনহাতে, মুখ্য ন্যায়াধীশগৰাকীয়ে স্পষ্ট কৰিছে যে তেওঁৰ বিৰুদ্ধে উত্থাপিত অভিযোগৰ তদন্ত তেওঁ নহয়, আন জ্যেষ্ঠ ন্যায়াধীশেহে কৰিছে।
বাতৰি অনুসৰি অভিযোগকাৰী মহিলাগৰাকীয়ে দাখিল কৰা শপতনামাখন কিছু তথ্য প্ৰমানসহ উচ্চতম ন্যায়ালয়ৰ ২২ গৰাকী ন্যায়াধীশৰ হাতত অৰ্পণ কৰিছে।
সম্পূৰ্ণ অনাকাংক্ষিত এই ঘটনাটোৰ বাবেই উচ্চতম ন্যায়ালয়ে আজি পুৱাই বিশেষ বিচাৰপীঠ বহুৱাবলৈ বাধ্য হয় য'ত মুখ্য ন্যায়াধীশগৰাকীয়ে দৃঢ়তাৰে বিষয়টো অস্বীকাৰ কৰে।
অতি মৰ্মাহত হৈ পৰা মুখ্য ন্যায়াধীশ ৰঞ্জন গগৈয়ে মন্তব্য কৰে যে ইয়াৰ আঁৰত এক বৃহৎ শক্তি আছে যিয়ে মুখ্য ন্যায়াধীশৰ কাৰ্যালয়ক নিষ্ক্ৰিয় কৰিব বিচাৰিছে। তদুপৰি, তেওঁ উল্লেখ কৰে যে টকাৰ প্ৰলোভনেৰে তেওঁক বলে নোৱাৰি এতিয়া মানুহে এনে বাট বিচাৰি উলিয়াইছে।
মুখ্য ন্যায়াধীশগৰাকীয়ে কয় যে পৰৱৰ্তী সপ্তাহত কেইটামান গুৰুত্বপূৰ্ণ গোচৰৰ শুনানি থকাৰ পূৰ্বেই এই অভিযোগ অনা হৈছে।
"মই এই আসনত বহিয়েই কোনো শংকাহীনভাৱে মোৰ ন্যায়িক কামকাজ চলাই যাম। ... ঘটনাবোৰ বহু দূৰলৈ গতি কৰিছে। ন্যায়পালিকাক বলিৰ পঠা সজাব নোৱাৰি,"-গগৈয়ে কয়।
'ন্যায়াধীশ হিচাপে ২০ বছৰীয়া নিঃস্বাৰ্থ সেৱাৰ অন্তত আজি মোৰ বেংকত জমা টকা মাত্ৰ ৬ লাখ ৮০ হাজাৰ। মোৰ পিয়নজনৰ মোতকৈ সম্পত্তি আৰু টকা বেছি। ২০ বছৰ সেৱাৰ পাছত মুখ্য ন্যায়াধীশ গৰাকীৰ বাবে এয়া কি এক পুৰস্কাৰ,"-ৰঞ্জন গগৈয়ে লগতে কয়।
আনহাতে, মুখ্য ন্যায়াধীশগৰাকীয়ে কয় যে তেওঁৰ বিৰুদ্ধে অভিযোগ অনা মহিলাগৰাকীৰ অপৰাধৰ নজিৰ আছে আৰু তেওঁৰ বিৰুদ্ধে আৰক্ষীৰ দুটা গোচৰো আছে।
এই সন্দৰ্ভত মহাধিবক্তা তুষাৰ মেহতাই কয় যে অভিযোগসমূহ ব্লেকমেইলৰ কৌশল যেন দেখা গৈছে।
তেওঁলোকে সংযম তথা দায়বদ্ধতাৰে সৈতে বাতৰি পৰিৱেশন কৰাৰ বাবে বিষয়টো সংবাদমাধ্যমৰ ওপৰতে এৰি দিছে।
মোদী পাছ, নাড্ডা ফেইল! বিজেপিৰ ৰাষ্ট্ৰীয় সভাপতিৰ ৰাজ্য হিমাচলত কংগ্ৰেছৰ মুখ্যমন্ত্ৰী হ'ব কোন?
গান্ধীৰ ৰাজ্যত বিপৰ্যস্ত কংগ্ৰেছ; কিয় গুজৰাটৰ নিৰ্বাচনী ইতিহাসৰ আটাইতকৈ বেয়া ফলাফল কংগ্ৰেছৰ?
Get the latest Assamese news from Assam and NorthEast India. নৰ্থ-ইষ্ট নাও এটা মাল্টি-এপ ভিত্তিক সম্পূৰ্ণভাৱে আঞ্চলিক, দ্বিভাষিক নিউজ প'ৰ্টেল। পেচাদাৰী ব্যক্তিৰ এটা গোটৰ নেতৃত্বত এই ডিজিটেল অসমীয়া বাতৰি প্ৰতিষ্ঠানটোৱে উত্তৰ-পূবৰ আঠখন ৰাজ্য আৰু এইবোৰৰ প্ৰতিৱেশী দেশকেইখনৰ প্ৰতিটো খা-খবৰ সামৰি লোৱাৰ চেষ্টা কৰিব। দুটাকৈ ইংৰাজী এপ আৰু এটা অসমীয়া এপৰ সংস্কৰণ থকা এইটোৱে হ'ল এই ধৰণৰ প্ৰথমটো নিউজ প'ৰ্টেল। আমি ৰাজনৈতিকভাৱে নিৰপেক্ষ আৰু দক্ষিণ-পূব আৰু দক্ষিণ এছিয়াৰ মাজৰ প্ৰকৃত বা-বাতৰিৰ সাঁকোৰ ভূমিকা ল'বলৈ চেষ্টা কৰিম।
